
HJEMMEEKSAMEN I SPESIALFAGET RETTSHJELP, JUR-3608
JANUAR 2006
I denne oppgaven skal det, på bakgrunn av det faktum som er gitt nedenfor, utføres de oppgaver og besvares de spørsmål som reises til slutt som problem 1 – 4. Faktum er omfattende, og du må sortere ut det som er aktuelt å benytte. Vedlagt forliksklage fra utleier Andreas Holm.

Saksforhold:

Nina Aas ble 18 år den 8. juli 2003. Hun begynte å studere ved universitetet høsten 2003, og flyttet i den forbindelse fra Tromsø til Oslo hvor hun ble boende hos sin bestemor på 80 år i hennes leilighet i Fredrik Aals gate 14. Hun skulle bo der inntil hun fikk egen hybel. Før hun fikk utbetalt studielånet måtte hun gå i gang med å kjøpe bøker og utstyr, og hun lånte i den forbindelse 10 000 kroner av sin far, Peder Aas. Nina mente selv hun hadde behov for en egen bærbar PC, og hun kom over et knalltilbud i et reklamebilag til Aftenposten fra firmaet PC-Direct Oslo AS. Annonsen viste en PC tilpasset hennes bruk, og den kostet bare 9 998 kroner. Nina turte ikke spørre sin far om mer penger, og mente hun måtte kunne finansiere kjøpet på egen hånd før hun fikk studielånet og stipendet som var tilpasset innkjøp av materiell til studiet.

I annonsen ble det fremholdt at maskinen kunne kjøpes kontant for den oppgitte prisen, eller den kunne kjøpes på avbetaling med månedlige beløp på 750 kroner. Nina hadde ingen boutgifter nå når hun bodde hos bestemor, og hun mente at leie av hybel neppe kunne bli så dyrt at hun ikke kunne tåle litt mer utgifter i måneden. Før hun tok kontakt med butikken PC-Direct Oslo AS som solgte PCen oppsøkte hun likevel sin bankforbindelse som hun hadde hatt siden familien startet opp en sparekonto fra hun var 8 år. Banken konstaterte at hun rett nok hadde 10 000 kroner på konto, men slik at kontoen fortsatt var disponert av hennes foreldre. Siden hun nå var fylt 18 år burde det være en smal sak for henne å få foreldrene til å samtykke til å overføre disponeringen av kontoen, mente banken. I så fall kunne hun få låne pengene hun trengte til kjøpet av PCen med sikkerhet i bankinnskuddet. Nina takket for tilbudet, men turte fortsatt ikke ta kontakt med foreldrene.

Nina forklarte etter hvert sitt dilemma for bestemor, som for sin del syntes det var trist at hun ikke fikk tilgang til kontoen. Bestemor skjønte imidlertid at hun ikke ville kontakte foreldrene. Peder var nokså streng på dette med å låne for mye penger, visste hun. Bestemor foreslo at Nina kunne låne 10 000 kroner hos henne inntil hun fikk disposisjonsretten over kontoen, eller hun fikk lån og stipend. Bestemor hadde oppsparte midler på en egen konto som nå var på ca. 70 000 kroner.

Nina hadde likevel ikke lyst til å belaste bestemoren med dette, så hun kontaktet PC-Direct Oslo AS for å forsøke å få maskinen på avbetaling. I butikken ble hun møtt med velvilje, og hun opplevde at ekspeditøren – som het Knut Kirkerud – var mer en villig til å hjelpe henne med å finne en løsning for å kunne kjøpe maskinen. Nina forklarte situasjonen, og at hun – siden hun var berettiget til studielån med forventet utbetaling på ca. 3 500 kroner pr. måned – ville ha gode muligheter til å betale avdragene siden hun bodde gratis. Knut spurte litt om hvordan hun bodde, og Nina forklarte om bestemoren og at hun hadde tilbudt å hjelpe henne med sine sparepenger. Hun sa også hvor mye bestemoren hadde på konto, og at hun selv hadde 10 000 kroner på en sparekonto som hun bare trengte å få disposisjonsretten til.

Knut likte Nina godt, og han var villig til å strekke seg langt for å hjelpe henne. Rett nok var hun strengt tatt ikke kredittverdig siden firmaet hadde som forutsetning for innvilgelse av kreditt at kunden måtte være i fast arbeide og over 20 år, men han trodde likevel det skulle la seg ordne. Hun kunne komme tilbake uken etter, den 2. september 2003, så skulle han se hva han kunne få til.

Neste kveld ringte Knut til Nina og foreslo at de kunne møtes på en kafé, så skulle han forklare hvordan de kunne gå frem. De møttes og snakket lenge om alt annet enn PC og kjøp. Knut måtte erkjenne for seg selv at han hadde fått en interesse for Nina, og at han gjerne ville ha mer omgang med henne. Kanskje kunne det bli til noe, tenkte han. Nina for sin del merket at Knut hadde følelser for henne, og hun tenkte at det sikkert ikke kunne skade å spille litt med for å øke sjansene sine for å få tak i PCen. Da Knut foreslo at de skulle gå på kino samme kveld, og kanskje spise litt middag etterpå, sa Nina at det ville hun svært gjerne.

Knut var i syvende himmel etter stevnemøtet, og han fikk stadig sterkere følelser for Nina. Dette resulterte i at han undersøkte nærmere med sin arbeidsgiver PC-Direct Oslo AS for om mulig å hjelpe Nina med kjøpet. Det kunne sikkert ikke skade forholdet han følte var under oppseiling om Nina fikk gode betingelser for å kunne kjøpe maskinen. PC-Direct Oslo AS v/daglig leder Lars Frisk, opplyste til Knut at kundene – i stedet for å kjøpe på avbetaling – også kunne få inntil 6 måneders betalingsutsettelse. Han presiserte at de samme vilkårene for kredittvurdering gjaldt, herunder at det måtte betales et tillegg til prisen på 2 500 kroner for dekning av omkostninger og renter.

Knut fant dette svært interessant, og han foreslo for Nina da de møttes den 2. september at hun skulle kjøpe maskinen med betalingsutsettelse. Hun ble henrykt og aksepterte tilbudet straks. Knut hadde ikke hjerte til å fortelle henne om pristillegget da han så hvor glad hun ble, og tenkte i sitt stille sinn at siden det så ut til å kunne bli et par av de to, og hadde han sikkert mulighet til å hjelpe henne med det overskytende beløpet når maskinen skulle betales i mars måned neste år. Nina foreslo at de skulle gå på byen for å feire kjøpet, og i sin iver etter å få nok en kveld med Nina, foreslo Knut at han skulle fylle ut papirene for henne. Hun måtte imidlertid selv skrive under kontrakten, så kunne han ta seg av resten etter hvert.

Nina fikk maskinen med seg etter å ha skrevet under, og sammen forlot de butikken etter endt stengetid, og de gikk på restaurant. Knut spanderte rundhåndet middag på henne, og la opp til et helaftens opplegg som han forventet ville ende på en svært så intim måte. Knut hadde imidlertid ikke særlig erfaring med den slags kurtisering, så det endte ikke så bra. Nina følte et stadig større press fra Knut ettersom kvelden gikk og drinkene kom. Da Knut noe senere tok mot til seg og foreslo at de skulle gå hjem til ham, og sa at han gjerne ville spandere frokost på henne, brast hele opplegget. Nina følte seg utnyttet, og hun ga Knut det glatte lag i temmelig høylytte ordelag. Knut ble både overrasket og fornærmet, og innså til sin skuffelse at slaget var tapt.

Noen dager etter spurte Lars Frisk hvordan det hadde gått med salget Knut hadde spurt om. Knut var engstelig for hva Lars Frisk skulle si hvis han fikk rede på opplegget, så han bestemte seg for gjøre en liten dekkoperasjon. Han fylte ut papirene som Nina hadde underskrevet, men skjønte at det kunne bli spørsmål om vilkårene for betalingsutsettelsen. Tung til sinns etter det havarerte forholdet han hadde håpet på å hale i land, var tankene nå kun på sin egen situasjon og redsel for at Frisk skulle oppdage at Nina ikke ville ha tilfredsstilt vilkårene ved en kredittvurdering. Han skrev derfor inn en fødselsdato som viste at Nina var fylt 21 år, og fylte dessuten ut at hun var i fast arbeid med en månedsinntekt på 12 000 kroner. 

Papirene ble lagt inn til bokføring i butikken, og uten at Knut visste det, ble det sendt kopi til Nina. Hun mottok dokumentene den 20. september 2003, og så straks at de inneholdt feile data om hennes alder og beskjeftigelse. Nina var imidlertid fortsatt sint på Knut, og hun hadde ikke lyst til å ta kontakt. Hun hadde nå likevel til hensikt å betale maskinen innen den angitte dato 10. mars 2004, så det spilte sikkert ingen rolle.

Ninas bestemor ble syk rett før jul 2003, så hun ble tvunget til å søke etter hybel. Hun fikk avtale om leie av en liten hybel nær Blindern, og hun fant at både pris og beliggenhet var perfekt. Månedsleien var på 2 000 kroner inklusive strøm, og alle de hun snakket med sa at dette var århundrets kupp. Nina var så oppspilt at hun ikke reflekterte noe over at det i annonsen stod følgende: ”Hybel til leie nær Blindern. 15 kvm med eget lite kjøkken leies ut til norsk jente. Nær buss og T-bane. Leie 4000 kroner pr. måned inkl. strøm, men 2000 kroner hvis du yter personlige tjenester til utleieren minst en gang pr. måned. Bilde er en forutsetning for å komme med i vurderingen. Bill.mrk. enslig mann 40.”
Nina, som til da hadde bistått bestemor med nær sagt alt husarbeide, herunder ukentlig husvask, fant det ikke særlig byrdefullt at utleier ville tilby leie til lavere pris mot personlige tjenester. Det kunne da ikke være så strevsomt å hjelpe til med husarbeide en gang i måneden når hun slapp unna med så lav leie. Hun sendte med bilde som var tatt på en ferietur i syden, men spurte ikke mer om hva ”tjenestene” bestod i. Nina ble innkalt til visning, og fant at hybelen var perfekt på alle måter. Utleieren, Andreas Holm, var en mann i 40-årene, og Nina ble litt betenkt over måten han opptrådte på når hun var på besøk. Hun angret litt på at hun hadde sagt seg interessert, men siden bestemor nå hadde flyttet til sykehjem og leiligheten var for salg, hadde hun knapt noe valg. Hun mente selv at hun nok skulle overleve å omgås Andreas en gang i måneden. Da hun spurte hva ”tjenestene” gikk ut på, hadde han bare henvist til at det ikke var noe annet enn helt alminnelige behov, og at han henviste til at han ganske nylig hadde brutt opp fra et samboerforhold. Nina, som fortsatt var noe mer enn alminnelig naiv og dessuten i en trengt situasjon, tenkte ikke lenger enn det hun før hadde forestilt seg med husvask og slikt, og sa at det skulle det nok bli en råd med. Hun var vant til slikt, og bare det ikke ble for stor belastning så skulle hun nok makte det. Noe mer ble ikke sagt.

Det gikk som det måtte gå:

Nina flyttet inn, og etter ca. 1 måned kom huseieren og forlangte oppfyllelse av kontrakten. Han ønsket at Nina, som jo hadde akseptert leievilkårene, og dessuten hadde lagt et særlig lekkert bilde ved sin søknad, skulle stå til hans tjeneste med diverse seksuelle tjenester. Da Nina oppfattet hva kravet gikk ut på, reagerte hun med sinne og fortvilelse og nektet plent å gå med på kravene. Andreas ble forbannet og krevde at hun da måtte betale 4000 kroner for den måneden hun hadde bebodd hybelen, og at hun dessuten måtte betale 12 000 kroner som forskuddsleie. Nina nektet, og det hele endte med at Andreas kastet henne regelrett ut. En dag hun kom fra universitetet stod alle hennes eiendeler ute på gårdsplassen og låsen var skiftet. Andreas hadde reist på ferie til Thailand.
Nina brøt sammen og reiste tilbake til Tromsø.

I kjølvannet av dette fikk Nina forliksklage fra Andreas Holms advokat om betaling av 4 000 kroner for den måneden hun hadde bebodd hybelen, samt 12 000 kroner for leie i oppsigelsesperioden.

Nina nektet å betale. Tiden gikk og Nina hadde glemt hele PC kjøpet i all tumulten omkring leieforholdet. Den 5. mars 2004 fikk hun faktura på 12 498 kroner for kjøp av PC iht avtale. Hun reagerte straks på beløpets størrelse, og skrev til butikken og fremholdt at dette måtte være en misforståelse. Hun hadde ikke kjøpt en PC til den prisen, og hun hadde dessuten ikke midler til å betale noe nå som hun var uten både arbeid og studielån. Nina turte ikke fortelle sine foreldre om denne handelen nå heller, og hun satset på at alt bare skulle bli borte av seg selv.

Problem 1:

Du skal utferdige forliksklage for PC-Direct Oslo AS v/Lars Frisk mot Nina Aas med krav om betaling av kr. 12 498,- for kjøp av bærbar PC.

Problem 2:

Du skal utferdige tilsvar til klage til forliksrådet fra huseier hvor han krever betalt kr 16 000,- i skyldig husleie – se vedlagte forliksklage.

Problem 3:

Drøft de etiske spørsmål i 3a og 3b i forhold til følgende: 

· Som advokat for PC-Direct Oslo AS får du vite av en tidligere bekjent av Knut – Mons Larsen – at Knut trolig hadde fylt ut papirene på egen hånd, uten Ninas hjelp. Knut sluttet i butikken like etter papirene ble utfylt, og han omkom i en bilulykke før kravet ble fremmet, og uten at arbeidsgiver fikk vite om hva som hadde skjedd. 

· Som advokat har du også hatt løpende oppdrag for kjeden PC-Direct Norge AS som Lars Frisk sin forretning er tilsluttet. Kjeden gir det firmaet du er ansatt i store og verdifulle oppdrag hvert år. 

Spørsmål 3a)

Hvordan skal du forholde deg til disse nye opplysninger overfor din oppdragsgiver? Drøft de etiske sider knyttet til dette spørsmålet og disse opplysningene.

Spørsmål 3b)

Mons Larsen er å anse som vitne i en kommende rettstvist mellom selger v/Lars Frisk og Nina Aas. Han er en litt engstelig person som kan være lett å lede, og du får vite at Nina Aas’ advokat vil ta direkte kontakt med ham for å spørre ham ut. Hvordan skal du forholde deg til det? – Begrunn svaret.

Spørsmål 3c)

Du ønsker selv å reise en del kritiske spørsmål direkte til Nina Aas. Du har forgjeves prøvd å få svar fra hennes advokat, men er bare blitt møtt med det du opplever som taktiske innsill fra advokatens side. Kan du ta direkte kontakt med Nina Aas? – Begrunn svaret.

Problem 4:

Drøft i et rettspolitisk lys de problemer som måtte oppstå i forbindelse med at utleiere faktisk krever seksuelle tjenester som vilkår for utleie av hybler, herunder krever at bare kvinnelige søkere blir vurdert, og først etter at de har presentert seg ved bilde. Det skal legges vekt på de rettslige aspekter som reises ved dette.

Vedlegg 1:

12.mars 2004

Forliksklage

Til

Tromsø forliksråd

Klager:

Andreas Holm, Smestadveien 48, 0399 Oslo

Prosessfullmektig:
Advokat Bjørn Kirkerudsæter, Postboks 222, 0311 Oslo

Innklaget:

Nina Aas, Helvetesveita 48, 9009 Tromsø

-***-

Saken gjelder krav om betaling av skyldig husleie og tapt leieinntekt i oppsigelsesperiode.

Andreas Holm eier en enebolig i Smestadveien 48 i Oslo. Høsten 2003 søkte han etter leietaker til en hybelleilighet i husets sokkeletasje. Han hadde inntatt følgende annonsetekst i Aftenposten:

”Hybel til leie nær Blindern. 15 kvm med eget lite kjøkken leies ut til norsk jente. Nær buss og T-bane. Leie 4000 kroner pr. måned inkl. strøm, men 2000 kroner hvis du yter personlige tjenester til utleieren minst en gang pr. måned. Bilde er en forutsetning for å komme med i vurderingen. Bill.mrk. enslig mann 40.”
Det var en rekke søkere til hybelleiligheten, og etter visning falt valget på Nina Aas. Hun ga et godt inntrykk under visningen, og hun hadde særlig uttrykt at hun ønsket å leie hybelen på de vilkår at hun betalte 2 000 kroner pr. måned mot å prestere en del personlige tjenester. Holm hadde like før utlysningen brutt opp fra et samboerforhold, og grunnet sin egen arbeidssituasjon trengte han hjelp til forefallende husarbeide og andre personlige gjøremål i huset.

Nina Aas flyttet inn i leiligheten, og etter ca. en måneds tid tok Holm kontakt og ba henne om noen tjenester. Nina Aas nektet å oppfylle denne del av avtalen, og hun mente seg fritatt fra alle typer arbeide i huset og overfor Holm, men at hun fortsatt skulle betale kun 2 000 kroner i leie.

Holm fant dette svært ubehagelig, og ikke i samsvar med kontrakten. Det oppstod et munnhuggeri hvor særlig frøken Aas la for dagen en språkbruk og en oppførsel som kun kan forklares med hvor hun kommer fra i landet. Det var langt ut over det Holm for sin del fant å måtte tåle, og han signaliserte at han ville at hun skulle flytte ut av boligen. Holm sa samtidig klart fra at det ville påløpe leie med 4 000 kroner for første måned. Dette måtte hun betale fordi hun ikke vill oppfylle kontrakten med hjelp og bistand. Videre viste Holm til at det hadde vært en naturlig forutsetning ved inngåelse av kontrakten, at frøken Aas – som enhver annen leietaker – måtte betale forskuddsleie til dekning av tap i en oppsigelsesperiode. Holm forbeholdt seg tre måneders oppsigelse.

Det ble ikke inngått skriftlig kontrakt, men Holm mener disse forutsetningene, for uten at de ble drøftet under visningen.

Det må være åpenbart at frøken Aas er skyldig å betale husleie for den tid hun har bodd med 4 000 kroner, og at hun også må betale for oppsigelsestiden. Nina Aas har åpenbart narret Andreas Holm til å tro at hun aksepterte hans vilkår, som hadde vært åpne og ærlige. Hun må da i alle fall dekke inn den perioden han trengte for å få inn nye leieboere. Dette utgjør minst 3 måneder siden han skulle være borte på ferie i 2 måneder, en reise som lenge hadde vært planlagt.

Det vises til husleielovens regler, som får anvendelse.

Med forbehold om nye anførsler og bevis, nedlegges slik

P å s t a n d:

1. Nina Aas dømmes til å betale til Andreas Holm 18 000 – attentusen – kroner, med tillegg av 12 % rente fra 12.03.2004 og til betaling skjer.

Bjørn Kirkerudsæter

Advokat

Oppgaven leveres i ekspedisjonen innen fredag 20. januar 2006 klokken 15.00. Et eksemplar sendes på e- post til følgende adresse; merethe.simonsen@jus.uit.no
Foreløpig sensur (bestått/ikke bestått) faller torsdag 2. februar 2006 klokken 14.00 og kunngjøres på fakultetets oppslagstavle utenfor ekspedisjonen. 
Muntlig eksamen for de som består den skriftlige delen, finner sted fredag 3. februar 2006. Eksamen finner sted på rom 4.402 og starter klokken 08.00. 
Tromsø den 16. januar 2006
Aage Thor Falkanger

